35. schôdza NR SR - 2.deň - B. popoludní
Dátum: 2025-05-28
Poslanec: Jakab, Július (SLOVENSKO)
Druh vystúpenia: Vystúpenie v rozprave

77. Ďakujem za slovo. Dámy a páni, v rámci tohto zákona si uplatním a v rámci tejto rozpravy budem čítať dva pozmeňujúce návrhy k tomuto návrhu zákona. To, čo sa píše aj v dôvodovej správe a to, čo vlastne tu predniesol aj pán poslanec Michelko, je, že chcú upraviť možnosť odpisu budov, v ktorých sa poskytujú ubytovacie služby a chcú tak zatraktívniť podnikateľské prostredie v sektore cestovného ruchu. Tak ja sa pýtam, že zatraktívnenie cestovného ruchu sa tu už dialo za predchádzajúcich vlád, aj za tých, čo ste teraz súčasťou, a to sú tie miliónové dotácie z PPA-čky na tie brutálne vily, v ktorých nikto nikdy nebol, v tých penziónoch, do ktorých sa nikto nikdy nedostal. 77-2 Ale však dobre, bavme sa o tom, že chcete pomôcť cestovnému ruchu, podnikateľskému prostrediu. A vy aj hovoríte posledné mesiace, že by ste chceli zrušiť transakčnú daň, že by ste ju chceli zrušiť pre živnostníkov, pre podnikateľov s obratom do 100-tisíc eur, ale že nechcete porušovať koaličnú zmluvu a chcete to predložiť sami. Úplne beriem, my sme za akékoľvek zrušenie transakčnej dane aj pre živnostníkov, aj pre firmy s obratom do 100-tisíc eur a hlavne sme za zrušenie transakčnej dane ako celku. A preto ja aj teraz počúvam posledné obdobie, že kto všetko za transakčnú daň môže. A včera som si vypočul Šutaja Eštoka, ktorý hovoril o tom, že transakčná daň je vlastne Matovičova daň a takto by to chcel premenovať v zákone. Pritom je to absolútny nezmysel, pretože dobre sami viete, že transakčnú daň priniesol na Slovensko minister Kamenický, ktorý sa bol inšpirovať v Maďarsku. A potom ešte jedna krajina na svete, a to dobre viete, lebo sme to 100 krát povedali, ešte Venezuela má takúto transakčnú daň. Ale čo sa týka eurozóny, tak sme úplne že jediná krajina, ktorá platí eurom a má transakčnú daň. A vy ste to podporili a teraz, keď zisťujete, že ľudia to nechcú, že tri štvrtiny národa hovoria, že to treba zrušiť a že 71 % voličov HLAS-u chce, aby to bolo zrušené, 40 % voličov SMER-u chce, aby bola transakčná daň zrušená. Tak ja hovorím, že keď vy predkladáte zákon o tom, ako chcete pomôcť ubytovacím zariadeniam odpisom budov, tak aby to bolo atraktívne a chcete im pomáhať, tak ja hovorím, že poďte pomôcť celému podnikateľskému prostrediu tým, že zrušíte transakčnú daň, alebo že zrušíte ju tak, ako ste ju sami navrhli. Dneska som čítal vyjadrenie Andreja Danka, ktorý hovoril o tom, že SMER rokuje s KDH o ústavných zákonoch o dvoch pohlaviach a že to je porušenie koaličnej zmluvy, a že vy nerokujete s opozíciou o zrušení transakčnej dane, ale teda že by ste aj mohli. Pretože keď SMER takto porušuje koaličnú dohodu, tak aj vy by ste ju mohli porušiť, keby ste chceli. Tak ja hovorím, že keď to myslíte úprimne, tak my vám chceme predložiť takú možnosť, aby ste nečakali zbytočne na SMER a na HLAS. Aby ste nečakali zbytočne na stranu SMER, ktorá rokuje s KDH o dvoch pohlaviach a vy musíte čakať na nejaké rozhodnutie o transakčnej dani. Nebojte sa postaviť, my vám pomôžeme zrušiť transakčnú daň a chceme vám dať aj takúto pomôcku, tým, že ja predložím dva pozmeňujúce návrhy k vášmu návrhu, konkrétne k tomuto. A tieto dva pozmeňujúce návrhy hovoria jediné, zrušenie transakčnej dane a môžete si vybrať jeden z dvoch spôsobov. Prvý je absolútne totožný s tým, ktorý ste aj vy hovorili, teda pre živnostníkov a všetky firmy s obratom do 100-tisíc eur. A druhý hovorí o absolútne plošnom zrušení transakčnej dane. Tak ak toto nie sú len vaše obyčajné floskuly a vyhováranie sa, že na koho vy len čakáte a aj by ste chceli zrušiť tú transakčnú daň, ale nechcete porušovať koaličnú zmluvu. Na druhej strane plačete, že koaličnú zmluvu ostatní vaši partneri porušujú, tak ja vás vyzývam, prestaňte hrať to divadlo, poďte v ústrety aj voličom. Poďte v ústrety im možno aj teda v kampani na predčasné voľby a poďte im ukázať, že tá transakčná daň, síce ste za ňu zahlasovali, ale máte tú silu a viete ju aj zrušiť. Takže vyzývam stranu SMER, aby nabrala odvahu, aby išla do toho, aby pán Danko nevyplakával po médiách, kto všetko sa škaredo chová v koalícii, ale aj on môže mať možnosť buchnúť po stole a zrušiť transakčnú daň. Takže pán predsedajúci, teraz pristúpim k čítaniu dvoch pozmeňujúcich návrhov. Prosím, aby ste mi zastavili čas. Ďakujem pekne. Pozmeňujúci a doplňujúci návrh poslanca Národnej rady Slovenskej republiky Júliusa Jakaba k návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov. V čl. I sa pred prvý bod vkladá nový prvý bod, ktorý znie: "V § 19 ods. 3 písm. j) sa za slovo "príjmov" vypúšťa čiarka a slová "daň z finančných transakcií"." Poznámka pod čiarou k odkazu 90ad sa vypúšťa. Nasledujúce body sa primerane prečíslujú. Tento bod nadobúda účinnosť 1. júla 2025 čo sa primerane premietne do článku o účinnosti. Za článok I sa vkladá nový článok II, ktorý znie: "Čl. II Zákon číslo 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z., zákona č. 344/2017 Z. z., zákona č. 177/2018 Z. z., zákona č. 213/2018 Z. z., zákona č. 368/2018 Z. z., zákona č. 35/2019 Z. z., zákona č. 221/2019 Z. z., zákona č. 369/2019 Z. z., zákona č. 390/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 312/2020 Z. z., zákona č. 416/2020 Z. z., zákona č. 421/2020 Z. z., zákona č. 45/2021 Z. z., zákona č. 395/2021 Z. z., zákona č. 408/2021 Z. z., zákona č. 39/2022 Z. z., zákona č. 250/2022 Z. z., zákona č. 325/2022 Z. z., zákona č. 395/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z., zákona č. 59/2023 Z. z., zákona č. 507/2023 Z. z., zákona č. 508/2023 Z. z., zákona č. 87/2024 Z. z., zákona č. 102/2024 Z. z., zákona č. 251/2024 Z. z. a zákona č. 279/2024 Z. z. sa mení takto: V poznámke pod čiarou k odkazu 1 sa vypúšťa citácia: "Zákon č. 279/2024 Z. z. o dani z finančných transakcií a o zmene a doplnení niektorých zákonov." Za § 165p sa vkladá § 165r, ktorý vrátane nadpisu znie: "§ 165r Prechodné ustanovenia k úprave účinnej od prvého júla 2025. Daň odvedenú podľa zákona o dani z finančných transakcií účinného do 30. júna 2025 je správca dane povinný započítať na úhradu najbližšej daňovej povinnosti daňovníka alebo na základe žiadosti daňovníka vrátiť. Správca dane pri vrátení dane odvedenej podľa zákona o dani z finančných transakcií účinného do 30. júna 2025 na základe žiadosti daňovníka postupuje podľa § 79. Postup podľa prvej vety sa neuplatní, ak bola suma dane odvedenej podľa zákona o dani z finančných transakcií účinného do 30. júna 2025 použitá na úhradu iných pohľadávok daňovníka podľa § 55 ods. 6 a 7.". Za § 167 sa vkladá § 168, ktorý znie: "§ 168 Zrušuje sa zákon č. 279/2024 Z. z. o dani z finančných transakcií a o zmene a doplnení niektorých zákonov v znení zákona č. 354/2024 Z. z. a zákona č. 26/2025 Z. z."." Tento článok nadobúda účinnosť 1. júla 2025, čo sa primerane premietne do článku o účinnosti. Z dôvodu navrhovanej úpravy sa primerane upraví názov zákona. Nasledujúci článok sa primerane prečísluje. Ukončil som čítanie prvého pozmeňujúceho a doplňujúceho návrhu. Začínam čítať, pán predsedajúci, druhý pozmeňujúci doplňujúci návrh poslanca Národnej rady Slovenskej republiky Júliusa Jakaba k návrhu zákona, ktorým sa mení a dopĺňa zákon č. 595/2003 Z. z. o dani z príjmov neskorších predpisov. Za článok I sa vkladá nový článok II, ktorý znie: "Čl. II. Zákon č. 279/2024 Z. z. o dani z finančných transakcií a o zmene a doplnení niektorých zákonov v znení zákona č. 354/2024 Z. z. a zákona č. 26/2025 Z. z. sa mení a dopĺňa takto: 1. V § 2 písm. c) znie: "c) transakčným účtom platobný účet daňovníka, ktorý je právnickou osobou alebo organizačnou zložkou zahraničnej osoby." 2. V § 3 ods. 1 sa vypúšťajú slová fyzická osoba - podnikateľ. 3. V § 3 ods. 2 sa za ôsmy bod vkladá nový deviaty bod, ktorý znie: "9. právnická osoba alebo organizačná zložka zahraničnej osoby, ktorej zdaniteľné príjmy ( výnosy) v bezprostredne predchádzajúcom zdaňovacom období neprevýšili sumu 100-tisíc eur. 4. V § 3 sa za ods. 3 vkladajú nové ods. 4 až 8, ktoré znejú: "(4) Právnická osoba alebo organizačná zložka zahraničnej osoby podľa odseku 2 deviateho bodu sa stáva daňovníkom pätnástym dňom kalendárneho mesiaca nasledujúceho po kalendárnom mesiaci, v ktorom podala daňové priznanie k dani z príjmov, z ktorého vyplýva, že jej zdaniteľné príjmy ( výnosy ) za bezprostredne predchádzajúce zdaňovacie obdobie prevýšili sumu 100-tisíc eur. (5) Daňovník sa stáva právnickou osobou alebo organizačnou zložkou zahraničnej osoby podľa odseku 2 deviateho bodu pätnástym dňom kalendárneho mesiaca nasledujúceho po kalendárnom mesiaci, v ktorom podal daňové priznanie k dane z príjmov2k), z ktorého vyplýva, že jeho zdaniteľné príjmy ( výnosy ) za bezprostredne predchádzajúce zdaňovacie obdobie neprevýšili sumu 100-tisíc eur. Ak sa daňovník stal právnickou osobou alebo organizačnou zložkou zahraničnej osoby, podľa odseku 2 deviateho bodu je v lehote podľa prvej vety povinný túto skutočnosť oznámiť platiteľovi dane. (6) Na účely overenia splnenia podmienky podľa ods. 4 alebo ods. 5 je platiteľ dane oprávnený vyžiadať si od daňovníka alebo právnickej osoby, alebo organizačnej zložky zahraničnej osoby podľa odseku 2 deviateho bodu doklady preukazujúce výšku zdaniteľných príjmov ( výnosov ) za bezprostredne predchádzajúce zdaňovacie obdobie. (7) Právnická osoba alebo organizačná zložka zahraničnej osoby podľa odseku 2 deviateho bodu, ktorá v lehote do jedného mesiaca odo dňa podania daňového priznania k dani z príjmov nepredloží platiteľovi dane na overenie splnenia podmienky podľa ods. 4 alebo ods. 5 doklady podľa ods. 6, sa na účely tohto zákona považuje za daňovníka od 1. apríla príslušného kalendárneho roka. (8) Ak sa právnická osoba alebo organizačná zložka zahraničnej osoby podľa odseku 2 deviateho bodu stane daňovníkom v dôsledku podania opravného alebo dodatočného daňového priznania k dani z príjmov2l), je povinná oznámiť túto skutočnosť platiteľovi dane najneskôr do 15 dní odo dňa podania tohto priznania, a zároveň je povinná dodatočne uhradiť daň podľa tohto zákona postupom podľa § 10 ods. 3 až 5 za obdobie od pätnásteho dňa kalendárneho mesiaca nasledujúceho po kalendárnom mesiaci, v ktorom podala prvé daňové priznanie k dane z príjmov do začiatku vyberania dane podľa § 10 ods. 1 a 2." Poznámky pod čiarou k odkazom 2k) a 2l) znejú: "2k) § 41 a nasl. zákona č. 595/2003 Z. z. 2l) § 16 zákona 563/2009 Z. z. o správe z daní ( daňový poriadok ) a o zmene a doplnení niektorých zákonov v znení neskorších predpisov." 5. § 10 ods. 2 znie: "(2) V oznámení podľa ods. 1 platiteľ dane uvedie najmä zdaňovacie obdobie, sumu vybratej dane a 1. obchodné meno, 2. adresu sídla, 3. identifikačné číslo organizácie, 4. daňové identifikačné číslo, ak mu bolo pridelené." 6. V § 12 sa vypúšťa odsek 2. Doterajšie ods. 3 až 7 sa označujú ako ods. 2 až 6.